


Τεχνικές προδιάγραφες για την σύνταξη και υποβολή μελέτης εφαρμογής για την ενεργειακή αναβάθμιση του συστήματος κλιματισμού-αερισμού μέσω ολιστικής προσέγγισης στο Π.Γ.Ν. Αλεξανδρούπολης
1. ΑΝΤΙΚΕΙΜΕΝΟ ΤΗΣ ΜΕΛΕΤΗΣ
Αντικείμενο του παρόντος είναι η εκπόνηση πλήρους μελέτης εφαρμογής και η σύνταξη του φακέλου τευχών δημοπράτησης για την ενεργειακή αναβάθμιση του συστήματος κλιματισμού-αερισμού των κτιριακών εγκαταστάσεων του Π.Γ.Ν. Αλεξανδρούπολης.
1.1. Εντός Αντικειμένου
· Επανυπολογισμός θερμικών απωλειών και ψυκτικών φορτίων ανά επιμέρους χώρο.
· Διαστασιολόγηση και επιλογή νέου κεντρικού συστήματος παραγωγής ψυχρού νερού.
· Αποτύπωση, επιλογή και διαστασιολόγηση νέων τερματικών μονάδων στοιχείων ανεμιστήρα (FCU).
· Έλεγχος συμβατότητας των νέων FCU με τα υφιστάμενα υδραυλικά δίκτυα διανομής.

1.2. Εκτός Αντικειμένου (Out-of-Scope)
· Επιλογή/Διαστασιολόγηση Κεντρικών Κλιματιστικών Μονάδων (ΚΚΜ), καθώς έχουν ήδη αντικατασταθεί.
· Επιλογή νέου συστήματος παραγωγής θερμού νερού (διατηρείται η υφιστάμενη κατάσταση με ατμολέβητες).
· Μελέτη εγκατάστασης ή αναβάθμισης του κεντρικού συστήματος αυτοματισμού BMS.

1.3. Σκοπός και Στόχοι
· Μείωση της ετήσιας ενεργειακής κατανάλωσης και του λειτουργικού κόστους του Νοσοκομείου.
· Ορθολογική διαστασιολόγηση της απαιτούμενης ψυκτικής ισχύος.
· Βελτίωση της λειτουργικής αξιοπιστίας των Η/Μ εγκαταστάσεων.
· Αναβάθμιση των συνθηκών θερμικής άνεσης για ασθενείς και προσωπικό.
2. ΥΦΙΣΤΑΜΕΝΗ ΚΑΤΑΣΤΑΣΗ & ΛΕΙΤΟΥΡΓΙΚΕΣ ΠΑΡΑΜΕΤΡΟΙ
Το κτίριο λειτουργεί σε 24ωρη βάση με αυξημένες, εξειδικευμένες ανάγκες ανάλογα με τη χρήση του κάθε χώρου.
· Παραγωγή Ψύξης: Πραγματοποιείται από υδρόψυκτα ψυκτικά συγκροτήματα. Παρουσιάζεται ανεπάρκεια κάλυψης φορτίων το καλοκαίρι, η οποία αντιμετωπίζεται με δαπανηρή μίσθωση προσωρινών αερόψυκτων μονάδων.
· Παραγωγή Θέρμανσης: Εξασφαλίζεται από το υφιστάμενο δίκτυο ατμολεβήτων. Η μελέτη θα λάβει υπόψη το σύστημα αυτό αποκλειστικά για τον υπολογισμό των φορτίων και τη διασφάλιση της συμβατότητας των νέων FCU.
· Αερισμός (ΚΚΜ): Οι υφιστάμενες ΚΚΜ θα ληφθούν υπόψη στη μελέτη μόνο ως σταθερή παράμετρος που επηρεάζει τα ψυκτικά φορτία και τις απαιτήσεις νωπού αέρα.
3. ΠΕΡΙΓΡΑΦΗ ΑΝΤΙΚΕΙΜΕΝΟΥ ΜΕΛΕΤΗΣ ΕΦΑΡΜΟΓΗΣ
3.1. Στάδιο Α: Αποτύπωση & Αξιολόγηση
· Καταγραφή του υφιστάμενου εξοπλισμού παραγωγής ψύξης.
· Εντοπισμός λειτουργικών προβλημάτων, ενεργειακών απωλειών και φαινομένων εσφαλμένης διαστασιολόγησης (υπερ/υπο-διαστασιολόγηση).

3.2. Στάδιο Β: Υπολογισμός Φορτίων
· Αναλυτικός υπολογισμός θερμικών απωλειών και ψυκτικών φορτίων ανά χώρο, ώστε να καταστεί δυνατή η ακριβής επιλογή των FCU.

3.3. Στάδιο Γ: Σχεδιασμός & Επιλογή Συστήματος Ψύξης
Η μελέτη επιλογής του συστήματος (υδρόψυκτου ή αερόψυκτου) οφείλει να τεκμηριώνει:
1. Τον προσδιορισμό της συνολικής απαιτούμενης ισχύος.
2. Την αξιολόγηση μερικών φορτίων και τη συμπεριφορά του συστήματος σε διαφορετικά σενάρια ζήτησης.
3. Την τεχνική τεκμηρίωση του βαθμού απόδοσης (COP/EER) και της εποχιακής απόδοσης (SEER).
4. Την πρόβλεψη εφεδρείας (redundancy), λόγω της κρίσιμης φύσης της νοσοκομειακής εγκατάστασης.
5. Τη χωροθέτηση και τον έλεγχο δυνατότητας εγκατάστασης στον διαθέσιμο χώρο.
4. ΤΕΧΝΙΚΕΣ ΑΠΑΙΤΗΣΕΙΣ & ΚΑΝΟΝΙΣΤΙΚΟ ΠΛΑΙΣΙΟ
· Συμμόρφωση: Υποχρεωτική τήρηση των τεχνικών προδιαγραφών για κτιριακές και Η/Μ εγκαταστάσεις του Υπουργείου Υγείας.
· Νομοθεσία: Πλήρης εναρμόνιση με τους ισχύοντες Κανονισμούς και τις προδιαγραφές εκπόνησης μελετών δημοσίων έργων (π.χ. Ν.4412/2016).
· Τεκμηρίωση: Παροχή τεχνικής, λειτουργικής και χρονικής τεκμηρίωσης (εκτίμηση διάρκειας υλοποίησης του έργου) για τις προτεινόμενες λύσεις.
5. ΠΑΡΑΔΟΤΕΑ ΜΕΛΕΤΗΣ
Ο Μελετητής υποχρεούται να παραδώσει πλήρη φάκελο τευχών δημοπράτησης, ο οποίος θα περιλαμβάνει: 
1. Τεχνική Έκθεση υφιστάμενης κατάστασης και αξιολόγησης.
2. Τεύχος Υπολογισμών θερμικών απωλειών και ψυκτικών φορτίων ανά χώρο.
3. Τεχνικές Προδιαγραφές του προτεινόμενου εξοπλισμού (Ψυκτικά συγκροτήματα, FCU κ.λπ.).
4. Κατασκευαστικά Σχέδια και σχέδια λεπτομερειών (όπου απαιτείται).
5. Αναλυτικές Προμετρήσεις υλικών και εργασιών.
6. Τιμολόγιο Μελέτης και Αναλυτικό Προϋπολογισμό.
7. Σχέδιο Ασφάλειας και Υγείας (ΣΑΥ) & Φάκελο Ασφάλειας και Υγείας (ΦΑΥ).
6. ΧΡΟΝΟΔΙΑΓΡΑΜΜΑ ΥΛΟΠΟΙΗΣΗΣ
· [bookmark: _GoBack]Η συνολική διάρκεια εκπόνησης και παράδοσης της μελέτης εφαρμογής ορίζεται σε έως είκοσι (20) εβδομάδες από την υπογραφή της σχετικής σύμβασης.

